
–	so zreteľom na svoje predchádzajúce uznesenia o Alžírsku,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže 16. novembra 2024 alžírske orgány zatkli francúzsko-alžírskeho spisovateľa Boualema Sansala, ktorý verejne zaujal rozhodný postoj proti autoritárskemu režimu a požadoval slobodu prejavu v Alžírsku; keďže jeho miesto pobytu bolo neznáme viac ako týždeň, počas ktorého mu bol odopieraný prístup k jeho rodine a právnemu zástupcovi, čo je v rozpore s medzinárodným právom; keďže Sansal bol vypočúvaný bez svojho advokáta, čím bolo porušené jeho právo na spravodlivý proces; keďže bol následne obvinený z trestných činov súvisiacich s národnou bezpečnosťou podľa článku 87a alžírskeho trestného zákonníka, čo je ustanovenie, ktoré sa často používa proti kritikom vlády vrátane obhajcov ľudských práv; keďže Sansal bol niekoľkokrát hospitalizovaný;
B.	keďže Alžírsko je signatárom Všeobecnej deklarácie ľudských práv; keďže Alžírsko sa zaviazalo dodržovať a podporovať slobodu prejavu v plnom súlade so svojimi medzinárodnými záväzkami, prioritami partnerstva medzi EÚ a Alžírskom a svojou ústavou; keďže v roku 2024 boli prijaté nové zmeny trestného zákonníka, ktoré významne obmedzujú slobodu prejavu;
C.	keďže sloboda prejavu v Alžírsku sa zhoršila, pričom krajina klesla na 139. miesto vo svetovom rebríčku slobody tlače za rok 2024; keďže novinári sú vystavení rastúcemu tlaku a často sú zadržiavaní a stíhaní; keďže podľa alžírskych obhajcov ľudských práv je v Alžírsku zadržiavaných najmenej 215 osôb ako väzňov svedomia; keďže naďalej rastie cenzúra, súdne procesy a prísne trestanie nezávislých médií, často obvinených z kolúzie so zahraničnými mocnosťami proti národnej bezpečnosti;
D.	keďže v rokoch 2021 až 2024 EÚ vyplatila Alžírsku 213 miliónov EUR v rámci viacročného orientačného programu;
1.	odsudzuje zatknutie a väznenie Boualema Sansala a žiada jeho okamžité a bezpodmienečné prepustenie;
2.	rovnako odsudzuje zatknutie všetkých ostatných aktivistov, politických väzňov, novinárov, obhajcov ľudských práv a ďalších osôb zadržaných alebo odsúdených za uplatňovanie ich práva na slobodu presvedčenia a prejavu vrátane novinára Abdalwakíla Bláma a spisovateľa Tadžádíta Muhammada a požaduje ich prepustenie;
3.	naliehavo vyzýva inštitúcie EÚ a delegáciu EÚ, aby svoje obavy verejne oznámili alžírskym orgánom a aby zorganizovali lekársku misiu, ktorá by posúdila zdravotný stav Sansala;
4.	vyzýva alžírske orgány, aby preskúmali všetky represívne zákony, ktoré obmedzujú slobody, najmä články 87a, 95a a 196a alžírskeho trestného zákonníka, a nezávislosť súdnictva, s cieľom chrániť slobodu tlače zakotvenú v článku 54 alžírskej ústavy;
5.	pripomína význam právneho štátu pre upevnenie slobody prejavu, ako je zakotvené v prioritách partnerstva medzi EÚ a Alžírskom; zdôrazňuje, že obnovenie tejto dohody musí byť založené na trvalom a podstatnom pokroku v uvedených oblastiach, a zdôrazňuje, že pri každom budúcom vyplácaní finančných prostriedkov EÚ by sa mal zohľadniť pokrok dosiahnutý v tejto oblasti;
6.	poveruje svoju predsedníčku, aby toto uznesenie dala preložiť do arabského jazyka a postúpila ho alžírskym orgánom, Komisii a vysokej predstaviteľke/podpredsedníčke Komisie.

